Tájékoztató az óvodai felvételről a 
2026-2027-es nevelési évre
 
A gyermek felvételét az erre rendszeresített szülő által kitöltött felvételi jelentkezési lap
személyes benyújtásával (honlapról letölthető) illetve online, az  ovodavezeto@pilisjaszfalu.hu e-mailen keresztül lehet kérni 
2026.április 27 és április 28 közötti időszakban.
 
 
· Az óvodakötelezettségről
A 2011. évi CXC. Nkt. rendelkezései értelmében a gyermek abban az évben, amelyben augusztus 31-ig a harmadik életévét betölti, az óvodai nevelési év első napjától, vagyis szeptember 1-től kezdődően napi négy órát óvodai nevelésben köteles részt venni.

Az óvodai nevelés a gyermek hároméves korában kezdődik, és addig az időpontig tart, ameddig a gyermek a tankötelezettség teljesítését meg nem kezdi (Nkt.8.§.).
A szülő az óvodai nevelésben történő részvételre jogszabály alapján kötelezett gyermekét köteles beíratni az önkormányzat által közzétett közleményben vagy hirdetményben meghatározott időpontban.
Az óvodába a 2026-2027-es nevelési évre a 2023. augusztus 31-ig született gyermekek beíratása kötelező. 
Az ezen határnapig született gyermekek 2026. szeptember 1-től óvodakötelesek.
(A 2023. szeptember 1. után született gyermekek óvodakötelezettsége 2027. szeptember 1-től kezdődik.)
Amennyiben gyermeküket másik településen íratják óvodába a jogviszony létrejöttéről igazolást kérünk benyújtani a felvételt biztosító óvodától a Pilisjászfalui Somvirág Óvoda, Bölcsőde és Minibölcsőde vezetőjének vagy a település jegyzőjének.
· A körzethatárokról
Felvételi körzet tekintetében Pilisjászfalu egyetlen körzetet alkot. Felvételkor elsőbbséget élveznek azon gyermekek, akiknek a családjaik Pilisjászfalu községben bejelentett állandó lakcímmel, tartózkodási hellyel rendelkeznek és ezt lakcímkártyával igazolni tudják, vagy itt dolgoznak.

· Felmentési lehetőségről
A Kormány Hivatal a szülő kérelmére és az óvodavezető, valamint a védőnő egyetértésével, a gyermek jogos érdekét szem előtt tartva, a ötödik életéve betöltéséig felmentést adhat a kötelező óvodai nevelésben való részvétel alól, ha a gyermek családi körülményei, képességeinek kibontakoztatása, sajátos helyzete indokolja. Különös méltánylást érdemlő esetben, újabb kérelem alapján annak az évnek az augusztus 31 napjáig, amelyben a gyermek az hatodik életévét betölti a Kormány rendeletében kijelölt szerv- a jelenlegi járási hivatal- felmentheti az óvodai foglalkozások való részvétele alól, ha a gyermek családi körülményei, sajátos helyzete indokolja.

Az a szülő, aki az Nkt. 8. § (2) bekezdésben foglaltak alapján felmentést kér a kötelező óvodai nevelésben való részvétel alól, az óvodai beiratkozásra meghatározott időtartam kezdő időpontjáig nyújtja be kérelmét a gyermek lakóhelye, ennek hiányában tartózkodási helye szerint illetékes Kormány Hivatalhoz, továbbá a kérelem másolatát a kötelező felvételt biztosító óvoda vezetőjéhez.
Ha a szülő nem települési önkormányzati fenntartású óvodába kívánja beíratni gyermekét, akkor a kötelező óvodai nevelésben való részvétel alóli felmentési kérelmét az óvoda fenntartójához nyújtja be, továbbá a kérelem másolatát megküldi a gyermek lakóhelye, ennek hiányában tartózkodási helye szerint illetékes jegyzőhöz valamint a kötelező felvételt biztosító óvoda vezetőjéhez.

A felmentési kérelmek benyújtásának határideje: 2026.04.15
· Külföldi tartózkodásról
A napi négy órában óvodai nevelésre kötelezett, 2026. szeptember 1-től óvodaköteles gyermek szülője, ha gyermeke az óvodakötelezettségét külföldön teljesíti, köteles arról a beiratkozás idejének utolsó határnapján írásban értesíteni a gyermek lakóhelye, annak hiányában tartózkodási helye szerint illetékes jegyzőt.
A bejelentési kötelezettség teljesítésének határideje: 2026. április 28
A napi négy órában óvodai nevelésre kötelezett, az óvodával jogviszonyban álló gyermek szülője, ha gyermeke az óvodakötelezettségét a jövőben külföldön teljesíti, előzetesen köteles értesíteni a gyermek lakóhelye, annak hiányában tartózkodási helye szerint illetékes jegyzőt.
A jegyző nyilvántartást vezet a lakóhelyen élő, óvodaköteles gyermekekről, illetve figyelemmel kíséri a Nemzeti Köznevelési törvény által előírt kötelezettségek teljesítését, elmulasztását.
· Az óvodai felvételről
A gyermekek óvodai felvétele jelentkezés alapján történik. Az óvoda köteles azon napi négy órában óvodai nevelésre kötelezett, ellátási körzetében lakóhellyel rendelkező gyermekek elhelyezéséről gondoskodni, akiknek ellátását a fenntartó az intézmény Alapító Okiratában felvállalta. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme a nevelési év során folyamatosan teljesíthető. Az óvoda köteles azt az óvodaköteles korú gyermeket felvenni, átvenni, aki életvitelszerűen az óvoda körzetében lakik és ennek tényét igazolni tudja.
Az óvodai felvételek során a hatályos eljárási szabályokat kell alkalmazni.
Az óvodai jelentkezéshez az alábbi okmányok bemutatása szükséges:
· Szándéknyilatkozat óvodai beiratkozáshoz (Letölthető dokumentum)
· Szakértői Vélemény,( Ha van ilyen!) amennyiben a gyermek Különleges bánásmódot igényel (Sajátos nevelési igényű, Beilleszkedési, tanulási és magatartási nehézséggel küzd)
· születési anyakönyvi kivonat,
· egészségügyi könyv,
· oltási lap
· a személyi azonosítót is tartalmazó lakcímkártya,
· Taj kártya,
· mindkét szülő személyazonosító okmánya és lakcím kártyája.
(Amennyiben megoldható, ezeket fénymásolva is kérjük szépen!)
A felvételi döntésről az óvodavezető 2026. május 15-ig írásbeli határozatban értesíti a szülőket.
Amennyiben az óvodába felvételi kérelmet benyújtó gyermekek száma meghaladja a szabad férőhelyek számát az alábbi bírálati szempontok alapján állítunk fel rangsort:
1. Pilisjászfalui illetőségű óvodaköteles gyermekek, akik tárgy év augusztus 31-ig betöltik a 3. életévüket.
2. Azon pilisjászfalui illetőségű, nem óvodaköteles gyerekek, akiknek óvodai elhelyezése gyermekvédelmi szempontból indokolt.
3. Azon pilisjászfalui illetőségű, nem óvodaköteles gyermekek, akik tárgy év augusztus 31. után töltik be a 3. életévüket, az óvodát megelőzően már bölcsődei ellátásban részesülnek, s akiknek az otthoni felügyelete nem megoldott.
4. Azon pilisjászfalui illetőségű nem óvodaköteles gyermekek, akik a 3. életévüket folyó naptári év során még betöltik, de további családban történő napközbeni ellátásuk nem biztosított.
5. Azon nem pilisjászfalui illetőségű óvodaköteles gyermek, akinek szülője az óvoda körzetében dolgozik.
A nem óvodaköteles korú gyermekek felvételének lehetőségét csak abban az esetben vizsgáljuk, ha az óvodaköteles gyermekek elhelyezése után marad szabad férőhely.
Az óvodába felvett gyermekek csoportba való beosztásáról az óvodavezető dönt, a szülők és az óvodapedagógusok véleményének, a gyermekek életkori és egyéni sajátosságainak figyelembe vételével.
A gyermekek felvétele esetén külön megbeszélésen tájékoztatjuk a szülőket. A szülői értekezlet helyét és idejét a felvételi határozat tartalmazza.
Az óvoda pedagógiai programja és működési dokumentumai megismerhetők az óvoda honlapján (www.somviragovoda.hu) és az intézményben.

